ការសម្ភាសន៍របស់លោកយាយសាត អាត

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះសាត អាត

***ពត៌មានសង្ខេបរបស់លោកយាយសាត អាត***

*សព្វថ្ងៃនេះលោកយាយសាត អាតមានអាយុ៧៩ឆ្នាំហើយ គាត់កើតនៅឆ្នាំមមែ ខែភទ្របទ ថ្ងៃពុធ។ គាត់មានស្រុកកំណើតនៅព្រែកទាល់ ខេត្តបាត់ដំបង គាត់មានបងប្អូន៥នាក់ ហើយគាត់ជាកូនពៅ។ គាត់បានផ្លាស់ប្តូរមកនៅរស់នៅខេត្តសៀមរាបបន្ទាប់ពីគាត់មានក្រុមគ្រួសារ។*

ក៖ បាទជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៍ពីប្រវិត្តរបស់យាយ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាយាយ បាទហើយចឹងនៅពេលដែលខ្ញុំសម្ភាសន៍យាយចប់ ខ្ញុំនឹងដាក់ការសម្ភាសន៏របស់យាយណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាយាយ ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?
ខ៖ ចាសបាន។

ក៖ បាទ សម្រាប់ថ្ងៃខែដែលខ្ញុំសម្ភាសន៍យាយនេះគឺ នៅថ្ងៃទី០៣ ខែមករា ឆ្នាំ២០២១​ ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម សង្កាត់ចុងឃ្នៀស កុ្រុងសៀម
រាប ខេត្តសៀមរាប បាទហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ? ឈ្មោះរបស់យាយ?។

ខ៖ ឈ្មោះពិតប្រាកដនោះ?

ក៖ បាទឈ្មោះទាំងត្រកូលណាយាយ។

ខ៖ នាមត្រកូលមានតែសាត អាត។

ក៖ សាត អាត?

ខ៖ ចាស។

ក៖ ចុះយាយមានឈ្មោះហៅក្រៅទេយាយ?

ខ៖ មានឈ្មោះតែអាត អាតណឹងឯងអត់មាន២ ៣អីទេ ពីសម័យណាក៏នៅតែសាត
អាតណឹងឯង។

ក៖ ចុះមកដល់ឆ្នាំនេះយាយមានអាយុប៉ុន្មានឆ្នាំហើយយាយ?

ខ៖ ៧៩។

ក៖ ៧៩ហើយ?

ខ៖ ចាស។

ក៖ ចុះយាយចាំថ្ងៃខែឆ្នាំកំណើតយាយបានទេយាយ?

ខ៖ ចាំបាន។

ក៖ នៅថ្ងៃណាខែណាឆ្នាំណាដែរយាយ?

ខ៖ ឆ្នាំមមែ ខែភទ្របទ ថ្ងៃពុធ។

ក៖ ចុះឆ្នាំបារាំងវិញយាយចាំបានទេ?

ខ៖ អីយ៉ា មិនចេះ អត់ចេះចៅអើយល្ងង់ណាស់យាយ។

ក៖ ចុះយាយមានស្រុកកំណើតនៅឯណាដែលយាយ?

ខ៖ ស្រុកកំណើតនៅឯព្រែកទាល់ណោះ នៅព្រែកទាល់។

ក៖ ព្រែកទាល់ ខេត្តបាត់ដំបង?

ខ៖ ចាស។

ក៖ ចុះម៉េចបានយាយមកនៅសៀមរាបនេះដែរយាយ?

ខ៖ ចុះបើមានប្តីមកនៅតាមប្តី។

ក៖ ចុះយាយមានបងប្អូនចំនួនប៉ុន្មាននាក់ដែរយាយ?

ខ៖ អីយ៉ា បងប្អូនចំនួនមាន៥នាក់ប៉ន្តែអស់ហើយនៅតែម្នាក់ឯង។

ក៖ ប្រុសប៉ុន្មាន ស្រីប៉ុន្មាន? ហើយយាយជាកូនទីប៉ុន្មានដែរ?

ខ៖ ខ្ញុំទីពៅគេ។

ក៖ ពៅគេ?

ខ៖ ទីចក។

ក៖ ហើយយាយអាចរៀបរាប់ប្រាប់ឈ្មោះបងប្អូនទាំងអស់របស់យាយបានទេ? ពីបងគេរហូតដល់ពៅគេ?

ខ៖ ចាស ចាស ឈ្មោះបងគេបង្អស់ឈ្មោះសាត អេង សាត អេងបងបង្អស់ សាត អេតមកសាត ពុធ សាត ពុធមកសាត ប៉េង សាត ប៉េងមកបានសាត ម៉ន ខ្ញុំសាត អាតខ្ញុំនេះឯង ពៅគេ៥នាក់។

ក៖ ចុះយាយនៅចងចាំសាច់រឿងអ្វីខ្លះដែរ ឬក៏មានអ្វីកើតឡើងដែរកាលពីក្មេងៗ ធ្លាប់ធ្វើការអ្វីខ្លះជាមួយបងប្អូនដែរយាយ?

ខ៖ ជាមួយបងប្អូននៅឯណោះមានអី មានតែពុះត្រីពុះអីធ្វើប្រហុកធ្វើអីៗព្រែកទាល់ឯណោះ បានប្តីនៅណេះមកនៅឯនេះមានធ្វើអីទេនោះ មើលតែកូនទេ មកនៅជាមួយប្តីឯណេះ។

ក៖ ចុះកាលពីក្មេងណឹងមាននៅព្រែកទាល់ណឹងមានបានទៅរៀនទៅអីទេយាយ?

ខ៖ អូ រៀនឯណាទេចាស់ពីដើមអ្នកណាឲ្យរៀន ហើយចេះអក្សរដេញប្រុសអីឯណានោះ ចាស់ពីដើមចឹងណាចៅ។

ក៖ អត់បានចូលរៀនសោះម៉ង?

ខ៖ ទេ គ្មានចេះមួយអង្គអីទេ មនុស្សខ្វាក់អីទេ មានតែក្រោកឡើងក្រោគិតតែពីបាយត្រីទៅបាយជ្រូកទៅ បាយមនុស្សទៅធ្វើការងារទៅគ្មានបានឃើញអក្សរអីណឹងគេទេ មិនបានរៀនបានសូត្រអីណឹងគេទេ។

ក៖ ចុះតាំងពីនៅក្មេងណឹងយាយចូលចិត្តលេងអ្វីខ្លះដែរជាមួយបងប្អូនក្មេងៗ ធ្លាប់បានលេងជាមួយគ្នាឬក៏អីទេយាយ។

ខ៖ វាគ្មានក្មេងលេងផងមានតែឯងម្នាក់ឯងណឹង បងប្អូនគេបែកអស់ហើយនៅតែម្នាក់ឯងទៀតនោះមិននៅជាមួយម្តាយឯណានៅជាមួយបងទៀតនោះ ម្តាយគាត់ខូចតាំង ឪពុកគាត់អាយុបានមួយខួបជាង ដល់ខ្ញុំនេះ២ខួបម្តាយងាប់ទៀត ងាប់សម័យតាំងពីកាលឥស្សរម្ល៉េះ កាលជំនាន់តាដាប ឈួននោះណា។

ក៖ ចុះយាយអាចប្រាប់បន្តិចបានទេថាកាលពីសម័យប៉ុល ពត ប៉ុល ពតចូលមកដំបូងណឹងយ៉ាងម៉េចដែរយាយ។

ក៖ អីយ៉ាពីដំបូងគ្រាន់ណឹងឯង មិនដឹង មិនដឹងរឿង គេថាលោកតានៅភ្នំេពញនោះលោកមានពុទ្ធដិការថាកូនចៅអស់លោកអ្នកគេចូលមករំដោះយើងហើយ ចៅឯងកុំឲ្យភ័យកុំឲ្យផ្អើលអីកុំឲ្យរត់ទៅឯណាអីគេមកជួយរំដោះយើងទេ បានតែមួយវស្សាម៉ែកូនរឹបឯង អង្កររួម បាយរួមហ៊ុយត្រកូល មានបានអីប្តីបានឃើញតែយប់ទេ តែថ្ងៃមិនបានឃើញមុខប្តីម៉េចទេគេយកទៅបាត់ អានោះបានមែនទែន បានមួយឆ្នាំកន្លងមួយឆ្នាំ ចាប់ផ្តើមគេស្នើរប្តីទៅធ្វើស្រែម្តង គេស្នើរអ្នកលើឲ្យមកធ្វើត្រីម្តងប្តីទៅបានមួយអាទិត្យគេដាក់មេម៉ាយ យីដាក់មេម៉ាយអីប្តីខ្ញុំទៅ ទៅធ្វើស្រែឯស្រុកលើខ្ញុំនៅខាងក្រោមម៉េចបានដាក់មេម៉ាយ ទៅអង្គការគេថាចឹងឯងយើងជឿគេទៅ ដល់យើងល្ងង់ចេះតែជឿគេទៅ កូនមិនតិចឯណាឡើង៥នោះឯង គេស្នើរអូល្បងកាលល្បងនៅជាមួយនោះមានអី គេផ្លាស់មេ គេផ្លាស់ក កទី១ កខ កគ កឃ កង ត្រឹមខ្ញុំណឹងឯងងពៅគេ គេផ្លាស់កងណា ទៅល្បងគេកគេនៅទៅនៅឃ្លាំងបាត់ទៅ ម៉ែកាពៅឪកាពៅគេទៅឃ្លាំងបានទៅខ្ញុំនេះទៅមិនរួចនៅអាងនៅក្រោយគេនេះ ម៉ែកូនវេទនាចុយម្តាយ ចៅអើយចៅរកអីប្រៀបមិនបានទេ បានមួយឆ្នាំជាងគេស្នើរប្តីទៅណឹងឯង ដល់ទៅគេយកទៅជួបប្តីថាបានមួយខែជាង យកកូនយកចៅមិនបាច់យកអាវខោច្រើនទេ យកតែមួយសំលៀកៗបានហើយអង្គការយើងមិនខ្វះឲ្យអ្នកឯងទេ មានអីវាមានឲ្យអីឲ្យសំពត់មួយចង្កេះច្រេះនិងច្រមុះណឹងឯង កូនក៏អញ្ចុះ៥នាក់ មីមួយនៅមីក្រែននៅចៅឯងដែលតែងតែហៅវានោះនៅកូនង៉ាទើបបានមួយខែជាង គេយកទៅដាក់មួយយប់មួយថ្ងៃជិះគោយន្តទៅដល់ភូមិនេះ ចាំមើលខ្ញុំរកនឹកភូមិសិនភ្លេចភូមិហើយមើលភ្លេចភូមិ ទៅអីពីដំដែកទៅ ហៅឲវត្តអី វត្តអីត្រង់ណាមើលយូរគ្រាន់ភ្លេចកាន់តែក្មេងទៅកាន់តែភ្លេចអស់ ទៅនៅនោះឯងគេយកដាក់គុកណាចៅ គេមិនឲ្យជួបយើងទេ មិនឲ្យជួបអ្នកណាក្រុមគ្រួសារណា បានគេយកទៅដាក់គុកគេឲ្យយើងកសាងខ្លួនបានអ្នកឯងនៅរស់ អ្នកឯងកសាងខ្លួនមិនបានគឺអ្នកឯងស្លាប់ហើយ.

ក៖ វត្តវិហារព្រហ្មមែនយាយ?

ខ៖ អឺៗ វត្តវិហារព្រហ្ម វត្តវិហារព្រហ្មទៅកូន៥គឺថាព្រឹកឡើងមិនមែនថាឲ្យកូនម៉ែមើលកូនកូនមើលម៉ែអីអត់ទេគឺព្រឹកឡើងគឺថាគិតតែពីអង្គការគេឲ្យខំកសាងខ្លួនបានទៅជួបនិងប្តី មានទៅដែលជួបឯណាសូន្យឈឹងបណ្តោយ ពេលណាទៅកាប់យកអាដែងនែចបធ្វើអារនាស់គោនោះ យកចបណឹងឯងកាប់ កាប់ភ្ជួរ កាប់ធ្វើស្រែនិងចបថាតែទឹកឡើងមកអត់មានទឹកអីតាក់តិចចៅអើយចៅ យាយទៅនៅប៉ុន្មានមើល ពីពិសាខ ជេស្ឋ អាសាធ ស្រាពណ៍ ៤ខែយាយមិនដែលស្គាល់ជាតិទឹកទេនៅក្រៀមគឺថាក្រៀមខ្លួនដូចត្រីយីហ៊ឺចឹងឯង ពេលណាផ្គរក្តុងក្តាំងៗមក យកកូនយកចៅដោះខោទៅឈរនិងអាសំយ៉ាបផ្ទះមួយប្រាវមកចឹងស្ងាត់ឈឹងនិយាយពីខ្លួនឲ្យសុទ្ធតែដី អូ!ចៅអើយយាយវេទនាណាស់នៅវត្តវិហារព្រហ្ម អាប្រុសៗកូន២ អាជឿម អាភឿន អាជឿមគេបានធំ អាភឿននៅតូច ស៊ីចៅអើយយាយពិបាកណាស់យកអីប្រៀបពុំបានទេសម័យណឹង

 ទៅកសាងខ្លួនវត្តវិហារព្រហ្មគេថាអ្នកណាកសាងបានទើបនៅបាន អ្នកណាគេកសាងមិនបានគេបញ្ជូនទៅដើមត្នោតជ្រុង សហករណ៍ដើមត្នោតជ្រុងគេយកវាយចោលណាចៅ វាយចោលហើយគេឲ្យយើងកាប់អន្លុងខ្លួនយើងទៀត បើយើងកាប់ជ្រៅយើងងាប់ទៅវាកប់បានជ្រៅ បើកាប់មិនជ្រៅចេញដៃចេញជើង វាវាយយើងណាចៅវាយទៅទម្លាក់ទៅក្នុងអន្លុងមិនលេងទេណាណឹងវត្តវិហារព្រហ្ម បានចំនួនប្រហែលជាជិត១ឆ្នាំ ជិតមួយឆ្នាំអង្គការតាសុខ ឈ្មោះតាសុខ តាសុខគាត់ទៅ គាត់ជិះសេះទៅអត់មានដែលស្គាល់គាត់យើងឃើញគេជិះសេះដឹងអង្គការហើយណា ខោខ្មៅ អាវខ្មៅ ក្រវ៉ាត់ករកន្សែងសូត្រណឹងសុទ្ធតែអង្គរការហើយទៅក៏គាត់ចូលទៅមើល បបរគឺថា៥នាក់គឺ៥ការ ការទាហានយើងផឹកទឹកណាចៅប៉ុន្តែរួមសាច់អង្ករប្រហែលជា៦ស្លាបព្រារផុតពីណឹងទឹកដូចខ្ទុះ ទឹកខ្មៅដូចទឹកជ្រាំចឹង វាប៉ុណ្ណឹងវាឲ្យយើងស៊ីឲ្យឆ្អែតវាមិនឆ្អែតទៀតណាចៅ ក្មេងមិនដូចយើងមនុស្សចាស់ឯណា វាស៊ីគឺតែពីឆ្អែត ឆ្អែតម៉េចឆ្អែតទៅកូនម៉ែអត់ៗទៅ កាប់ដើមស្លឹកជ្រៃស្លឹកអីឲ្យកូនស៊ីបើមិនអញ្ចឹងទៅធ្វើការនិងគេមិនកើត កាប់មកឲ្យកូនស៊ីទៅ នេះវត្តវិហារព្រហ្មដល់គេថាតាសុខនេះឯងទៅគេរំសាយ គេរំសាយថាកុំុឲ្យទៅណាផ្តេសផ្តាស ថ្ងៃនេះមានអង្គការធំថ្នាក់លើគេមកមើលគេមករាប់ខ្លួនប្រាណ អ្នកណាទៅខាងណាៗអង្គរការរំសាយ ខ្ញុំនោះស្មានតែវត្តវិហារព្រហ្មនោះ ពីទំនប់ពីថ្នល់លោកឆ្ងាយ ដូចយើងវត្តក្រោមចេះឯងផ្លូចេះឯង ទៅបាត់កូនមួយបាត់អាមួយអាប្រុសនោះអាធ្វើទាហាននៅណោះ ល្ងាចហើយបាត់កូនមួយសហករណ៍គេស្នើរអត់ទាន់ទៅទេខ្ញុំចាំមើលកូនសិនទៅចោលកូនមិនបានទេ ក៏វង្វេងកូនទៅបង់គំនិតបង់មាយាទហើយ អស់ប្តីហើយអស់កូនទៀតល្មមចាំទាល់តែព្រលប់បានវាមក ម៉ែថាកូនអើយ កូនឯងទៅណាគេទៅឡើងអស់រលីងហើយនៅប៉ុន្មានមើលនៅប្រហែលជា២០គ្រួសារ នៅនោះសុទ្ធតែកូនទៅតាមភូមិមិនហ៊ានមកចោលកូនទេ ២០គ្រួសារក៏តាសហករណ៍នោះ គាត់ដើរមក អឺមិត្តយើង ចាស អត់បានទៅណានិងគេទេ? អ៊ុំអើយគេស្នើរនិងគេដែរស្ពានត្នោតទី១ ទី២ ទី៣ ភូមិពោរសេរី ថ្នល់កែង ពន្លឺព្រះផុស ថ្នល់លោកអន្តេង សង្កាត់ត្រពាំងវែង គេទៅអស់ហើយអ៊ុំនៅតែខ្ញុំទេ វាបាត់កូនបាត់ចៅមិនដឹងវាទៅណា ទៅចោលកូនទៅវាអត់មាន កូនទៅរកម៉ែឯណាម៉ែទៅរកកូនឯណាសម័យនោះហ៊ានចេញដើរទៅណា ទៅគាត់ថាអរចឹងទៅសហករណ៍ខ្ញុំទៅ ទៅហាស ថាទៅអ៊ុំ៊ទៅណាក៏ទៅដែរបើពេលនេះចេះតែទៅហើយ ចុះបើគ្មានបាយស៊ីនោះគ្មានបបរស៊ីនោះ នោះទៅសហករណ៍ភូមិថ្នល់លោក ស្មានតែថ្នល់លោកនេះវាឆ្ងាយណាស់ទៅប្រហែលជាមិនបាន១០០ម៉ែត្រផងដល់កន្លែងសហករណ៍ ទៅក៏ដល់ម្ចាស់សហករណ៍ណឹងគេដាំបបរប៉ុន្តែបបរគេខាប់ចាប់បាន ក្មេងនោះវាមាន អាស៊ីឆ្អែទៅប៉ុន្តែព្រឹកឡើងងាប់រាល ឆ្អែតខ្លាំងពេកណាចៅដែលយើងអត់មានដែលស្គាល់ជាតិបាយ ស៊ីសុទ្ធតែមួយត្រឡោកចឹងយាយមិនដែលបានចានទេមានតែត្រឡោកឲ្យកូនស៊ី យាយចេះដឹងថាខ្លួនក្រពះវាស្វិតឲ្យកូនស៊ីម្តងចាប់ដាក់និងត្រឡោកប៉ុនៗនេះកន្លះត្រឡោកឲ្យ វាម៉ែស៊ីទៀតមកខ្ញុំឃ្លានណាស់ម៉ែ អញទុកឲ្យឯងណឹងឯងកុំស៊ីច្រើនពេកក្រែងលោងាប់ កូនគេគេស៊ីតាមចិត្តដាក់ទៅស៊ីតាមចិត្ត ក្រោកព្រឹកឡើង៣ងាប់ទាំង៣ ៤ងាប់ទាំង៤ រឹងហៀរទឹកមាត់ រឹងហៀរទឹកមាត់ មានតែខ្ញុំទេកូន៥រស់ទាំងអស់ ផុតពីណឹងងាប់អស់សឹងដាច់ពូជទៀតនោះមិនមានទេ នេះសម័យអាពតនេះបានខ្ញុំថាកូនអស់នេវាថាវានឿយអីប៉ុណ្ណឹង ចៅអើយចៅប៉ុណ្ណោះហើយគេថានៅទំនប់លោកណឹងហើយ អនៅនិងថ្នល់លោកណឹងហើយ គេថាអង្គការយើងស្នើរទៅលើកភ្លឺ លើកផ្លូវទៅក្រវិលទៀត គេមានចុចអ្នកចាស់ឯណាចុច១៧យើងណឹងឯង ទៅនៅចៅអើយតាមព្រៃ អាស្អីគេនោះអាអីដូចចចក វាជុកៗៗចៅអើយឯងថាសត្វស្អីយំអញ្ចឹងវាមិនដែលស្គាល់នោះយើងស្រុកទន្លេមានដែលស្គាល់ចចកចចាំងអី ជុកៗៗអញថាកូនអើយអាសត្វណឹងដូចយំគៀកៗម្ល៉េះហា ម៉ែអាសត្វណឹងមិនបានទេណាប៉ះមនុស្សវាហែកណា អរកូនអើយកុំទៅឯណា ទៅកូនឯងប្រមូលសំរាមមក បោចៗសំរាមមកយកដុតឲ្យឆេះទៅឲ្យវាខ្លាចភ្លើង គេក៏ដុតតែគេទៅឯងក៏ដុតបស់ឯងទៅ អាសូរតែមានមុងដេកទៅគ្រាន់បន្តិចយកកម្តៅតែនិងភ្លើងនោះឯង មូសនោះអើរនាមក្រោមផងមិនបាច់ទេមូសចៅអើយវេទនាណាស់យាយ បានលឺដំណឹងដល់ខ្មោចលោកបង មីអាតទៅនៅឯណា នៅវត្តវិហារព្រហ្ម នៅណាបងគាត់មករក មករកមានជួបឯណាទៅធ្វើការបាត់អត់មានជួបទៀត បាននៅបាន១ឆ្នាំជាង ២ឆ្នាំ វា៣ឆ្នាំប៉ុន្មានខែ ៣ឆ្នាំ ៧ខែ។

ក៖ ៨ខែ។

ខ៖ ៨ខែ ដល់នៅវត្តវិហារព្រហ្មនោះបានតែ១ឆ្នាំជាងនៅតាមទំនប់លោក ដល់គ្រប់សន្មតនេះទៅគេស្នើរទៅ លើអាទំនប់ប្រឡាយជីកប្រឡាយលើកទំនប់ ចៅអើយមួយម៉ែត្រគីបណា មួយម៉ែត្រគីបណាយាយមួយ អាមួយអាប្រុសដែលធ្វើទាហានៅត្រង់ណោះ មកមីគ្រែងឈ្មោះអាជឿមៗអាណឹងមួយម៉ែត្រគីបដែរ ចុះកូនតូចមួយមួយម៉ែត្រគីបធំជាងនេះបន្តិចទៅរែកដីឯណាមួយម៉ែត្រគីប ជម្រៅមួយម៉ែត្រ កម្ពស់ដីអញ្ចេះមួយម៉ែត្រហើយ៤ជ្រុងទៅរែកម៉េចរួចចៅ ចៅអើយអត់បាយក្រហាយទឹកនោះកុំឲ្យនិយាយឡើងដល់ថ្នាក់ ដល់ថ្នាក់វាភ្លៀងខ្លាំងមែនទែនខ្ជិលដេកក្នុងក្រឡុកក្នុងអន្លុង វាបាត់ដែរសោរខ្លាំង បាត់ទៅ កូនដើររកម៉ែអើយ ម៉ែអើយ ឯងថាអូ!មកហៅអីហា ម៉ាក់ឯងម៉េចបានអង្គុយក្នុងទឹកចុះអើបើត្រជាក់ៗដូចមានកម្លាំងហា ម៉ែគេក៏ចុះម៉ែខ្ញុំក៏ចុះនៅជុំតែគ្នា បានថាអរចៅអើយវេទនា ដល់អង្គការសហករណ៍គេស្នើរខែប្រាំង គេបញ្ជូនទៅអស់
ចឹងទៅដល់ខែទឹកស្រក់គេស្នើរ៤០គ្រួសារ ទៅនៅកន្លែងកសាងខ្លួននោះច្រើនណាស់មនុស្សចៅអើយរាប់មិនអស់ គេស្នើរ ស្នើរទៅដាក់ច្រូតមានសហករណ៍ ច្រូតអីកន្លែងវាលស្រែចៅអើយចចកនោះវាលូកាន់តែក្រៃណាទៀតខ្លាច ដុតភ្លើងថាគ្មានចំបើងរកតែមានមិនបានទេ ដុតហ្អែងចុះមួយគំនរចៅឯងចឹងដុតមួយភ្នួគទៅ មួយគំនរយាយចេះដុតមួយភ្នួគទៅខ្លាចសត្វ បានប្រហែលចំនួនប្រហែលជា១ខែជាង ផ្ទុះពីមាត់ទន្លេមកវិញ ប៉ូងប៉ាំងៗកាំភ្លើងសុទ្ធតែគ្រាប់ គ្រាប់ភ្លើងបណ្តោយហោះរមកវ៉ាវៗ ជិតភ្លឺម៉ោង៥ឃើញក្មេងៗវាមកពួកកុមារដែលវាចល័ត វាថាយើងម៉ែឪអស់សូវ អស់សូវនឹកទេនឹកតែប្អូនខ្លះណា អើអាខ្លះណាថាអូមិននឹកប្អូនទេនឹកតែម៉ែនិងឪណឹងឯងទៅចោលគាត់ជាងមួយឆ្នាំទៅហើយមិនដែលឃើញមុខម៉ែផង ទៅខ្ញុំថាអូនអើយឯងមកពីណាថាមកពីរនាម មិត្តយើងមកពីរនាមខ្ញុំមកពីរនាម ខ្ញុំថាអីយ៉ារនាមឯណា មាត់ទន្លេហា បាទ បាទមាត់ទន្លេនេះឯងគេហៅរនាម អីយ៉ាចៅអើយរួចទៅយូរហើយហា អូទៅតាំងពីទឹកស្រក់នេះទឹកឡើងឡើងស្រក់ទៅវិញទៀតហើយមួយឆ្នាំជាងហើយណាមិត្តយើង នេះម៉េចបានកូនឯងគេឲ្យមក គេថាអឺមាននោះ មានអាមួកកូបនោះវាឲ្យមក មួកកូបយួនណាចៅ មានអាពួកពូមួកកូប មួយកូបឲ្យមក គេថាអូនហ្អែងទៅផ្ទះទៅកុំឲ្យមកនៅអីនិងនេះហ្អែងម៉ែឪនៅឯណាទៅណឹងទៅ មានតែពូណឹងឯងឲ្យមក ចុះឯងថាពួកមិត្តទៅឯណាអស់ អឺវារត់ឡើអស់ហើយមិត្តយើង មានតែពួកមួកកូបណឹងឯឲ្យមក គាត់មានអាស្អីអាការក្រហមៗម៉េចនោះគេមិត្តយើង ឯងថាអើយដឹងហាសអញវាមិនដឹងដែរ នៅឯណេះក៏វាមិនដឹងដែរនៅឯនោះក៏មិនដឹងដែរ ហ្អែងដឹងថាអ្នកណា មានអ្នកមានតែ ស្រាប់តែដល់ល្ងាចឡើង គេផ្អើលហ៊ឺ ហ៊ឺណឹង គេរត់ទៅណេះទៅណោះខ្ញុំមិនដឹងរត់ទៅណា មិនដឹងរត់ទៅណានៅឯងនិងវាលស្រែនោះឯង នៅតែបោកស្រូវខ្លិៗៗនោះឯង មិនដឹងទៅណាកូន៥ យើងក៏ដូចតែគេគេក៏ដូចតែយើងមើលទៅមិនដឹងទៅណារួចទេ ទាល់តែអាមួយទៀតនៅណោះវាធ្វើគមនាគមន៍ដឹកជញ្ជូន បន្លែ ត្រី អង្ករ ឲ្យយើងដាំបាយស្លរដាំ ធ្វើអីវាដឹកវាថាម៉ែគេឲ្យយើងទៅស្រុកវិញហើយ ទៅឯណាកូន ទៅផ្ទះយើងទៅស្រុកយើង អឺអ្នកណាគេឲ្យទៅកូន ហ៊ឺមិត្តណាម៉ែគេឲ្យទៅហើយមកម៉ែ លើកដាក់លើរទេះ កូនអើយកុំយករទេះគេទៅ ក្របីគោយើងអ្នកទន្លេយើងទៅបានស្មៅឯណាឲ្យវាស៊ី កុំទៅចង់បានទ្រព្យគេកូន ទៅមកដើរចុះមកទៅក៏ទៅ មកឯណាកិនអង្ករនោះនៅសល់ប្រហែលជា ៣ ៣ ៤គីឡូ បានអាកំសៀវមួយកំបែកមាត់ដាក់ប៉ុណ្ណោះឯងត្រឡោក២ ៣ ទៅប៉ុណ្ណោះឯងមានតែប៉ុណ្ណោះឯងអត់មានអីច្រើនទេមានតែប៉ុណ្ណោះឯង មុងក៏គ្មានដេកកន្ទេលក៏គ្មាននេះ សំពត់របេះពីចង្កេះមានតែអាសំពត់សរជ្រលក់កំប្រេះៗ សំពត់សៗខ្លាំងក៏ជ្រលក់និងភក់យកទៅជាន់ឲ្យខ្មៅប្រះៗៗ សំពត់សរមានទៅសំពត់អីល្អ ស្លៀកតែចុះឯងមានអីស្លៀក កូនអាអាវរីយីងរយោងម៉េចក៏ចេះតែទៅហើយឲ្យបានតែជិតខ្លួន និងស្មា ទៅដើរពី ពីវត្តវិហារព្រហ្មដល់ព្រែកស្រមោច ដល់ព្រែកស្រមោចថាអាណឹងគេរំសាយហើយណា ដល់ព្រែកស្រមោចដល់ស្រាប់តែគេថាសួរគេថា តាតោកចាន់សហើយនិងទៅពីត្រង់ព្រែកស្រមោចនេះទៅតាតោកចាន់សប៉ុន្មានគីឡូ ហើយពីព្រែកស្រមោចនេះទៅឃ្លាំងប៉ុន្មានគីឡូ គេថាពីនេះទៅឃ្លាំង៣គីឡូ ពីត្រង់ណេះទៅឃ្លាំងអរពីនេះទៅតាតោកចាន់សតែ២គីឡូទេ ណាទៅអា២គីឡូទៅកុំឲ្យទៅអា៣គីឡូ ម៉ែកូនអើយដើរមួយយប់មួយថ្ងៃទៀត២គីឡូនោះ សួរថាអ៊ុំអើយអ៊ុំឯងស្គាល់ឯណាផ្លូវទៅកន្សែង នោះ! តែលើ់កដៃខ្ពស់ប៉ុណ្ណោះហើយថាប្រុងទៅចៅ ប្រុងដើរងាកខ្នងចៅអើយចៅ អត់បាយក្រហាយទឹកដោយសារអីដោយសារ បើថា យាយអើយអ៊ុំអើយឯណាតាតោកចាន់សរ កន្សែងណា នេះមីង៉ា ជិតទេ តែនោះហើយប្រុងទៅចៅ លើកដៃខ្ពស់ប៉ុណ្ណេះហើយប្រុង ប្រុងដើចៅអើយបែកអូរហូរស្ទឹង ដើរៗទៅជួបអ្នកស្គាល់ពីភ្នំក្រោម គេឃើញយាយច្បាស់ពរកូនមួយពរមីក្រេន អើយមីអាត ចាស ង៉ែអមកពីណា ហ៊ឺង៉ែងទៅឯណា មកពីកសាងខ្លួនវត្តវិហារព្រហ្ម ពួកខ្ញុំសុទ្ធតែពួកមីជាប់គុកតើ ម៉េចពូលឹឯងសួខ្ញុំអញ្ចុះ អើង៉ែងទៅឯង៉ែងទៅអេងហីថាទៅអេង មកល្ងាចហើយកុំឲ្យទៅហើយចាំព្រឹកឡើងចាំទៅ ដកនោះឯងមួយយប់ព្រឹកឡើងបានដល់បង ទៅនៅជាមួយគេណឹងក៏គេនៅច្រូតនៅឡើយនៅច្រូតរួចទៅជួយច្រូតគេអីគេបានមួយខែជាង រួចនៅអត់បានទេនឹកស្រុក ដើរកាត់មកស្រុកបងដល់បងគាត់ ការពៅអីគេនេះមកនៅ ណឹងហើយគេមានផ្ទះមានទូកមានទូកមួយយ៉ាងធំគេដឹកមនុស្សឆ្លងមកពីត្រើយម្ខាងលោកបង មីអាតអើយង៉ែងទៅឯណាមកឯណីង៉ែងមកវិញហើយ ខ្ញុំថាមកហើយល្បងខ្ញុំមកវិញហើយអើនៅនេះហើយអូន គេធ្វើត្រីធ្វើអីមកររើសអីនិងគេធ្វើអីនិងប្រហុក ម៉ាំអីនិងគេទៅ ង៉ែងទៅណា ល្បងគាត់អ្នកដឹកនេះឲ្យតែមើលលឺសូរថាអរនោះពួកនោះឆ្លងពីត្រើយម្ខាងមកហើយគាត់បើកការណូតទៅចាំ ដើរលុយទដឹកណាចៅឆ្លងពីត្រើយម្ខាងមកនេះឆ្លងមកលុយទឹកមិនលេងទេ មានតែថាទិតចៅឯងទេបើការណូតទៅចាំ នេះបងខ្ញុំ ទៅហើយយួនខ្មែរអីក៏ដោយមិិនដឹងទេឲ្យតែគេឆ្លងមក លុយទឹកចឹងអាខ្លះគ្នាទូលកូន ខោអាវមិនគិតទេឲ្យបានតែជីវិតនៅរស់ ដើរមួយយប់មួយថ្ងៃអីនោះមិនទាន់ដល់ទេណាចៅមិនលេងទេមិនត្រើយម្ខាងមកនេះ ល្បងលឺដំណឹងចឹងក៏បើកការណូត អាប៉ារឡាគេ១ ២ទៅការណូត ទូកការណូតអីក៏ដើរ ទៅគ្មានអ្នកណាដល់ទេ ប៉ុណ្ណោះឯងចៅអើយ បានថាកសាងខ្លួនវត្តវិហាព្រហ្ម យាយនេះមិនមែននៅកសាងខ្លួុនល្អទេណាសុទ្ធតែពួកជាប់គុក ពួកណឹងមនុស្សជាប់គុកណាចៅមិនមែនទៅនៅល្អជាទេណា មិនមែននៅស្រួលទេណា ធ្វើការហើយបើថាធ្វើត្រង់ត្រង់ បើថាធ្វើមិនត្រង់ទេ មិនត្រូវទេក៏ងាប់ឯងចៅអើយមិនបាននៅរស់ទេ គេថាង៉ែងនៅនៅហង នៅវត្តវិហាព្រហ្ម វត្តវិហារព្រហ្មពួកមីជាប់គុក អឺពួកមីជាប់គុកណឹងឯង នេះមើលមុខមីជាប់គុកពួកមីជាប់គុក នៅវត្តវិហាព្រហ្ម បើកាពៅការអីនេះគេអត់ទេគេនៅជាមួយឪគេឃ្លាំង អូយមិនបានទេបងខ្ញុំកាចណាស់ មិត្តអីមិនត្រូវដេញហ៊ុយឡូវ ឪកាពៅ។

ក៖ បាទ ចុះកាលនៅសម័យណឹងយាយមានអាយុប៉ុន្មានឆ្នាំហើយកាលណឹង?

ខ៖ កាលនោះទើប ៣០ជាងទេមិនទាន់ដល់៤០ ទើប៣៨ ៣៧ ពុងតែពេញហក់លោត អត់ខ្លាចអ្នកណាមិត្តត្រូវនិយាយនិយាយមិនត្រូវនិយាយគឺថាកុំហ្អែងកុំមកថាអត់បាន អត់សូវខ្លាចទេ យាយអត់សូវខ្លាច ទើប៣៧ ៣៨។

ក៖ អញ្ចឹងនៅពេលដែលគេស្នើរប្តីយាយទៅណឹងគឺបាត់ដំណឹងរហូតបណ្តោយយាយ?

ខ៖ រហូត របូតៗៗឈឹងអស់។

ក៖ ចុះការងារដែលយាយតែងតែធ្វើនៅសម័យប៉ុល ពតណឹងពីមួយកន្លែងទៅមួយកន្លែងការងារអ្វីខ្លះដែរយាយ?

ខ៖ មានតែស្ទូង ដកសំណាបស្ទូង ទឹកឡើងមកចឹងស្ទូងរួចចឹងទៅ៤ ៥ស្រែចឹងទៅ ទឹកឡើងមកលិចក្បាលបានវាឲ្យយើងចុះទៅដកអាសន្ទូងណឹងឯងមកស្ទូងឯលើណេះទៀត រវល់តែចុះឯងមករវល់អីទេ ថាពេលណាទឹកមកស្ទូងរួចចឹងទៅទឹកត្រឹមណេះអីចឹង ស្ទូងតែរួចទៅ យប់ណឹងដេកមួយយប់ទៅព្រឹកឡើងលិចបាត់ទៅចុះទៅរ៉ាវដកមកទៀត ដល់ឡើងសំណាបឡើងទន់កររងាកវាគ្មានកម្លាំងអីប្រឹងអើត ងាប់តែស្ទូងណឹងឯងមួយហិកតាប៉ុន្មាន ៣តោន ៤តោនគេនោះគេជម្រុញយើង បានថាអរយ៉ាបណាស់ពិបាកណាស់អារឿងធ្វើការអង្គការ យើងអ្នកទន្លេយើងទៅចេះស្ទូងអីគេទៅចេះតែទៅនិងគេ គេហៅដកក៏ដកនិងគេទៅគេហៅចុះក៏ចុះនិងគេទៅ ប៉ុន្តែសន្ទូងបើអ្នកឯងហៅធ្វើកាប៉ុនយាយបានអញ្ចេះបានតម្រិះបន្តិច តម្រិះអ្នកណាពោះធំពោះអីគេមកហៅទៅបង្កើតកូនឲ្យគេបានរស់ណឹងអានោះឯង អត់មានអង្ករសរទេណាចៅអត់មានគ្រាប់អង្ករសរទេណា បើអង្ករក្រហមប្រះៗ អាអង្ករវារស្រូវវារណាអាណឹងអត់អីទេតែហ៊ានមានអង្ករសរមួយគ្រាប់អង្ករសរតែរៀងសរបន្តិចត្រូវងាប់ហើយគេវាយយើងហើយ ថាយើងមានរបស់របរទៅដូរយកអង្ករមកស៊ី។

ក៖ អរ គេចែកអង្ករឲ្យយើងគឺពណ៌ក្រហម?

ខ៖ ចាស ក្រហមស្រូវវារ តែមានអង្ករសរយើងមានរបស់ទ្រព្យទៅដូរបានៗអង្ករសរ បើអង្ករគេអង្ករក្រហម។

ក៖ មានគេមកពិនិត្យអង្ករយើងទៀតចឹង?

ខ៖ ចៅអើយ មិនមែនចាស់ដូចចៅឯង ធំដូចចៅឯងឯណានេះឈ្លបគេ។

ក៖ ក្មេងៗណឹង?

ខ៖ ណឹងហើយ ប៉ុណ្ណឹងៗអូសកំាភ្លើងនិងដីមិនផុតផងនោះវាឈ្លបយើង និយាយអីខុសវាណឹងឯង ប៉ុណ្ណឹងៗឯងមិនមានធំទេកម្រមានណាស់ ដូចជាខ្លាចទ្រព្យវាខ្លាចសម្បត្តិវាដូចខ្លាំងហួសដូចថាទន់មិនហ៊ានធ្វើអីវាសោះ វាចងយើងទាំងខ្សែៗ ធំៗជាងនេះតិច ដឹកចឹងទៅយើងសុទ្ធតែមនុស្សចាស់ទៅទៀតជាប់ចំណងវា វាយកទៅវាយចោលទៅ តែវាកាប់អន្លុងឲ្យយើងកាប់អន្លុង យើងកាប់ជ្រៅយើងកប់ខ្លួនឯង នេះខ្លាំងណាស់ណាចៅ វត្តវិហាព្រហ្មណឹងតែគេថាទៅសហករណ៍ដើមត្នោតជ្រុងហើយមានតែយកទៅវាយចោល សហករណ៍ត្នោតជ្រុងគេហៅសហករណ៍ត្នោតជ្រុង ណឹងយកទៅវាយចោលនៅដើមត្នោតណឹង សហករណ៍របៀបម៉េចធ្វើការមិនចង់ធ្វើការហាចង់ទៅសហករណ៍ត្នោតជ្រុងហាវាថាឲ្យយើងចឹងណាយើងចាស់ហើយណា ម៉េចធ្វើការចង់ខ្ជិលមិនគោរពវិន័យអង្គការទេ ម៉េចចង់ទៅសហករណ៍ត្នោតជ្រុង។

ក៖ វាឌឺយើង?

ខ៖ អាសូរមនុស្សចាស់ទៅប៉ុនៗណឹងណា បើយើងចង់អាយ៉ាសក្បាលមិនដឹងធ្វើម៉េចដូចជាទន់សម្តីមិនហ៊ានឆ្លើយមិនហ៊ានឆ្លងអី ទន់សម្តីនិងវាថាទន់ដល់ករ។

ក៖ បាទយាយ ចុះកាល ថយក្រោយបន្តិចវិញកាលពីសម័យលន់ នល់វិញ យាយរស់នៅភ្នំក្រោមណឹងដែរមែនយាយ?

ខ៖ លន់ នល់?

ក៖ បាទ។

ខ៖ ចាសនៅភ្នំក្រោម។

ក៖ ចុះយាយអាចប្រាប់បានទេថាមានអីកើតឡើងដែរ គេទម្លាក់គ្រាប់បែកម៉េចខ្លះដែរយាយ?

ខ៖ អីយ៉ាខ្ញុំនៅទន្លេឯនោះអត់ដឹង នេះគេទម្លាក់នៅឯភ្នំក្រោម។

ក៖ អរ កាលណឹងយាយនៅទន្លេនៅឡើយ?

ខ៖ នៅទន្លេ នៅទាំងបងទាំងអស់គ្នាណឹងកាពៅអីណឹងនៅទាំងអស់គ្នានៅទន្លេណឹង។

ក៖ លើទឹកណឹង?

ខ៖ ចាស នៅឯទន្លេ នៅកន្ធាយគោមណាចៅនៅឯណោះទេនៅទន្លេនៅខាងលើអត់ដឹងទេ តែលឺសូរគ្រាប់វាទម្លាក់ក្តឹងទៅវារំជួយត្រីផ្អើលទឹកផ្អើលដីឯក្រោម គ្រាន់តែទម្លាក់មក ភឹងចៅអើយត្រីវារៀលឆាវឯមាត់ទន្លេ យាយអត់នៅទេនេះយាយនៅឯក្រោមឯណោះ។

ក៖ បាទយាយ ចុះម្តាយយាយមានឈ្មោះអ្វីដែរយាយ?

ខ៖ ឈ្មោះយាយហុង។

ក៖ យាយហុង?

ខ៖ ចាស ឪពុកឈ្មោះតាសាតនាមត្រកូល។

ក៖ ចុះម្តាយរបស់យាយណឹងមានស្រុុកកំណើតនៅឯណាដែរយាយ?

ខ៖ នៅភូមិពោធិឈើខ្មៅ។

ក៖ ខេត្តណា?

ខ៖ បាត់ដំបង។

ក៖ ខេត្តបាត់ដំបង?

ខ៖ ចាស មកក្រោមព្រែកទាល់នៅលើ។

ក៖ ចុះឪពុករបស់យាយវិញអ្នកនៅសៀមរាប?

ខ៖ អត់ទេ នៅឆ្ងាយណាស់់ចៅ។

ក៖ នៅឯណាវិញយាយ?

ខ៖ នោះ នៅឯស្វាយរៀង ក្រចះស្វាយរៀងនោះយាយមិនដែលស្គាល់ផង។

ក៖ អរនៅស្វាយរៀង?

ខ៖ ចាសនៅក្រចះស្វារៀងឪពុក។

ក៖ ក្រចះ ស្វាយរៀង?

ខ៖ ចាស ជីដូនជីតាខាងឪពុកណា នៅនោះឯងមិនដែលស្គាល់ផងទេ គាត់មកសម័យតាំងពីសង្គ្រាមពោរកំបោរពោរកំបាំងខ្ញុំមិនដឹងផង តាំងពីចាស់ៗតែងថា។

ក៖ ចុះម្តាយយាយជាមនុស្សបែបណាដែរយាយ? គាត់ជាមនុស្សកាចឬក៏ស្លូតដែរ
ម្តាយយាយ?

ខ៖ មិនបានទាន់ឯណា អាយុ១ឆ្នាំជាងម៉ែងាប់នោះ មិនដឹងថាម៉ែនោះកាចមិនកាចអ្នកណាដឹង បើនៅតូចដែរណឹង បងគេមានប្តីទៅគេកើតកូនបៅដោះជាមួយគេណឹង បៅដោះជាមួយកូនគេណឹង នៅតូចណាស់ដែរម៉ែនិងឪគាត់ខូច ដែលចាំឈ្មោះចាំនាមត្រកូលនេះបងៗគេតែងនិយាយប្រាប់ បើខ្លួនឯងមិនដឹងមុខបងយ៉ាងម៉េចផង។

ក៖ ចុះយាយបានដឹងអ្វីទៀតដែរពីឪពុកម្តាយ?

ខ៖ អត់ដឹងទេថាមិនស្គាល់មុខហើយធ្វើម៉េចបានដឹង។

ក៖ ចុះដឹងថាគាត់ប្រកបការងារអ្វីទេយាយ?

ខ៖ ឪពុកខ្ញុំគាត់មេឃុំពីដើម ចាសមេឃុំ នៅព្រែកទាល់គាត់មេឃុំ ចាស់គាត់តែងថាចុះឯង ដល់គាត់ឈប់ពីមេឃុំទៅគាត់អាចារ្យបណ្តោយ គាត់ខូចបណ្តោយ គេហៅមេឃុំសាត មេឃុំសាត។

ក៖ ចុះមានបងប្អូនសាច់ញាតិណាធ្លាប់ប្រាប់ប្រវិត្តរបស់ឪពុកម្តាយដល់យាយទេ?

ខ៖ ទៅអស់ហើយ ងាប់អស់ហើយ មិនមានទេបងប្អូនគេធំៗគេទៅអស់ហើយ ខ្ញុំមានប្តីខ្ញុំមកនៅនេះតាំងពីអាយុ១៧ឆ្នាំ ឡើង៧០ជាងទៅហើយ បងៗគេឆ្ងាយងាប់អស់ បងបង្កើតនៅជាមួយម៉ែមួយឪមួយនោះងាប់អស់ ថានៅតែម្នាក់ឯងទេម៉េចទេ។

ក៖ ចុះយាយមាននៅចាំឈ្មោះជីដូនជីតាបានទេយាយខាងម្តាយ?

ខ៖ ខាងម្តាយ?

ក៖ បាទ។

ខ៖ ចាំយាយម៉ម តាខៀវ។

ក៖ យាយម៉ម តាខៀវ?

ខ៖ ចាស យាយម៉ម តាខៀវ។

ក៖ ចុះខាងឪពុកវិញស្គាល់ទេយាយ?

ខ៖ អត់ទេ អត់សោះ អត់មិនលឺដំណឹងអ្នកណានិងប្រាប់ផង អត់ស្គាលទេខាងឪពុក។

ក៖ ចុះពេលយាយកើតមកណឹងយាយទាន់យាយតាខាងម្តាយទេ?

ខ៖ អត់ ថាម៉ែមិនស្គាល់មិនហើយទម្រាំតែយាយទៀតនោះ កាន់តែឆ្ងាយ។

ក៖ ចឹងយាយមានបងប្អូនឬក៏សាច់ញាតិ ឬក៏កូនចៅណាដែលរស់នៅក្រៅប្រទេសអត់ទេយាយ?

ខ៖ មិនមានទេ មិនមានកូនចៅទេមានតែបងបង្កើត បងបង្កើតប៉ុន្តែងាប់អស់ហើយ មិនសល់ទេ ទៅបាងកកនៅថៃគេបានប្តីបានប្រពន្ធកាលសៀមចូល កាលឥស្សរ បារាំងឥស្សរដេញ ឥស្សរដេញបារាំង បារាំងដេញឥស្សរនោះ ពេលគេបានប្តីគេទៅតាមប្តីគេអស់ៗទៅ ទៅប្រុសមើល ប្រុសតែ១ ស្រី៤នាក់ ទៅមើល បងរិត បងឈន បងអឺន ម៉ន ប៉េង ទៅ៥នាក់ គេបានប្តីបានប្រពន្ធគេទៅតាមប្តីប្រពន្ធគេទៅ។

ក៖ ទៅបាងកក ថៃ?

ខ៖ នៅឯងទៅថៃ សូន្យដល់សព្វថ្ងៃមិនដឹងងាប់មិនដឹងរស់ ងាប់ហើយបើខ្ញុំពៅគេផងនៅ៧០ជាង ៨០ឥឡូវៗទៅហើយ អានោះមិនដឹងងាប់អស់បាត់ហើយ។

ក៖ ចុះស្វាមីរបស់យាយមានឈ្មោះអ្វីដែរយាយ?

ខ៖ ជុំ ជន។

ក៖ ជុំ ជន?

ខ៖ ចាស។

ក៖ បាទ ចុះលោកយាយបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរយាយ?

ខ៖ អីយ៉ា ឆ្នាំអីចេះថោះរ ខាងអីអញ្ចេះមិនដឹង អូយយូរហើយចៅភ្លេចបាត់អស់។

ក៖ ប៉ុន្តែរៀបតាំងពីយាយអាយុ១៧ឆ្នាំមែនទេយាយ?

ខ៖ ចាស ១៧។

ក៖ ចុះយាយមានចាំទេហេតុអ្វីក៏ស្គាល់គ្នាជាមួយស្វាមីដែរកាលណឹង? ម៉េចបានស្គាល់គ្នា ម៉េចបានស្រលាញ់គ្នាដែរ?

ខ៖ ចុះធ្វើការជាមួយគ្នានោះ មកធ្វើការទន្លេសាបស៊ីឈ្នួលគេនោះ។

ក៖ ចុះប្តីរបស់យាយជាអ្នកសៀមរាប?

ខ៖ ចាស។

ក៖ ហើយទៅជួបយាយនៅបាត់ដំបង?

ខ៖ ទេ ខ្ញុំមកស៊ីឈ្នួលគេជួលនៅចុងឃ្នៀសនេះ។

ក៖ អរ មកជួបគ្នានៅនេះទេ។

ខ៖ ចាស ចាស។

ក៖ អញ្ចឹងអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរយាយ?

ខ៖ ទេ បងៗគេផ្សំផ្តុំឲ្យ។

ក៖ ចឹងមានចាំទេថាទទួលថ្លៃជំនួនអីប៉ុន្មានដែរពីស្វាមី?

ខ៖ អឺ ចៅអើយតែ២០០ណាស់ ២០០ ៣០០ ណឹងមួយជីណាចៅ បានតែ២០០ ៣០០ ប៉ុណ្ណោះនោះណាស់ហើយចាស់ៗ គាត់ផ្សំផ្តុំឲ្យ ចាស់ៗផ្សំផ្តុំឲ្យ ថាអរកុំឲ្យរកស៊ីលក់ប្តីត្រីអ៊ុំអីវា ផ្សៗឲ្យវាទៅចាស់ៗ ២០០ ៣០០ណឹងចៅមួយជីណា មាសមួយជី៣០០ពីដើមមួយជីតែ២៨០ ២៧០ផង។

ក៖ បាទយាយ ចុះយាយមានចាំទេថាហេតុអីក៏យាយស្រលាញ់គ្នជាមួយគាត់ ឬក៏ហេតុអីជ្រើសរើសយកគាត់ជាស្វាមីដែរយាយ?

ខ៖ ចៅអើយធ្វើការអាឡិឡក់ដូចគ្នា អាយើងធ្វើត្រីនៅងោកងុរទៅលេងច្រើនទៅ អាយើងងុរទៅអរមើលអ្នកងុរ ជះទឹកទៅជះមកទៅអារឿងលេវាធំជាងអានេះ យូរៗទៅ
ចាស់ៗបង្អាប់ ទៅហ្អែងមាន២០០ ៣០០ ទៅទិញក្បាលជ្រូកមួយសែនទៅ ចាស់ៗគាត់ផ្សំផ្គុំឲ្យបណ្តោយណា។

ក៖ តើយាយបានស្រលាញ់គាត់ទេ?

ខ៖ អឺទេ ស្អប់មុខចង់ងាប់ ស្អប់មុខចង់ងាប់ មានអាគេថាវើយព្រឹកនេះណាទៅលើហើយអត់នៅនិងក្រោមនេះទេទៅឯណាទៅលើឯណា ទៅលើអាណាមានស្លាបហោះរ គេថាអឺទៅស្រុកទៅផ្ទះណឹងណា ចាស់ៗរៀបចំនេះរួចស្រេចបាត់ហើយមកដល់ក៏ចាប់សែនទៅ ចាស់ៗ ចាស់ៗមិនបានទេ។

ក៖ ចឹងយាយអត់អាចប្រកែកបានទេកាលណឹង?

ខ៖ ចាស ប្រកែកណា អ្នកណាហ៊ានប្រកែកបងៗខ្លាចគេវាយនោះ។

ក៖ ចុះយាយមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃមានទេយាយ?

ខ៖ អត់មានទេ ខ្ញុំអត់ចេះមានមិត្តភិក្តទៅដើរទៅវត្តបើថាទៅមកវើយទៅវើយយើងទៅ អត់មានពួកម៉ាកមិត្តភិក្តអីបណ្តើរគ្នាធ្វើខ្លួនអីអត់ចេះថាទៅៗ មកវើយអាណាទៅផ្ទះអញទៅហើយមកតែឯង អាក្រក់ណាស់ខ្ញុំចិត្តអាក្រក់លេងឈូងអត់ចេះលេងទេ លេងឈូងអញ្ចេះ គេប្រុសៗវាកម្លាំងដៃធំវាគក់យើងវាចោលពីចម្ងាយ ប្រាប់អញឈប់លេងជាមួយហ្អែងហើយ ឈឺវើយ ចុះមកង៉ែងមិនឈរឲ្យស្ងាត់មកចុះអញឈរហើយតើម៉េចក៏ហ្អែងមិនគ្រវែងមក ហ្អែងគ្រវែងយកល្មមបានហើយណាហ្អែងកុំឲ្យគ្រវែងខ្លាំងពេកអញឈប់លេង អត់ចេះលេងច្រើន នៅលេងជាមួយអ៉ែអរអូអញលេងឈឺណាស់វើយ អញទៅផ្ទះវើយអញទៅផ្ទះអាណាទៅខ្លះ គេនៅលេងអរនៅលេងទៅអញទៅហើយ ដើរមកតែឯង។

ក៖ តាំងពីក្មេងមកដល់សព្វថ្ងៃនេះតើយាយធ្លាប់ប្រកបការងារអ្វីខ្លះដែរដើម្បីជីវិត និងកូនចៅដែរយាយ?

ខ៖ ចៅអើយអារឿងប្រកបការងារនោះចិញ្ចឹមជីវិតនៅតែទៅនៅជុំរុំហើយនៅតែមានប្តីក្រោយនេះបានប៉ុន្មានបានកូនមើល កូនឡើង៥នៅរលូត២នៅ៣ ទៅនៅជាមួយទាំងអស់ណឹងឯង កាពៅក៏ទៅដែរ នាងវ៉នក៏ទៅដែរទៅនៅឯជុំរុំសាយប៊ី អាប្តីក្រោយនេះគេមានប្រពន្ធទៅបាត់ទៅក៏យើងចិញ្ចឹមកូន គ្មានបញ្ហាអត់ខ្លាចកើតទុក្ខ ហ្អែងទៅៗអង្ករអង្គការបើកឲ្យតើមានទៅភ័យអី ធ្យូងផ្ទះលិចអង្គការបើកឲ្យតើ មួយថ្ងៃៗធ្វើនំកូរ ៥០ ៦០កន្ទោងទៅដើរដូរអង្ករ មួយកន្ទោងមួយកំប៉ុងៗ ម៉ាសាឡាត់ណាត់ថ្ងៃសៅរ៍ ថ្ងៃអាទិត្យ ៥ប៉ាវ ៣ប៉ាវ។

ក៖ អង្ករ?

ខ៖ អង្ករ យកទៅលក់ឲ្យសៀម វ៉ល់កំប៉ុង៥២កំប៉ុង៤០បាត ៤៥បាតដើរដូរ ធ្វើនំកូរ ធ្វើនំបាញ់ឆែវ ថាមិនស្នើរទេចៅ អរអត់មានទេអានោះសោរខ្ជិលកូរ អរគុយទាវឆារទិញគុយទាវគេ១០គីឡូមកយកមកឆាររែកលក់ អ្នកណាទិញបានលុយយក អ្នកណាដូរអង្ករយក ម៉ាគិតតាម៉ាព្រហស្បតិ៍ ថ្ងៃសុក្រ សៅរ៍បាន៣ប៉ាវ ឬ៥ប៉ាវ ទៅយកទៅដូរ ប៉ះថ្ងៃណាអត់មានមីង៉ារអើយអញសុំបានកន្លះបេមក ដើរដូរអង្កររលេសៗមករកអង្ករទៀត ស៊ីវាមិនគ្រប់បើការពិតយកទៅលក់ មីង៉ាគនាគមន៍ដែរណាមីវ៉ន គេបើកកន្លែងអ្នកកូនខ្ចីកូនអី អូយ ចៅអើយអារឿងប្រវិត្តយាយនេះយ៉ាប់ណាស់។

ក៖ ចុះកាលណឹងយាយទៅនៅជុំរុំបានប៉ុន្មានឆ្នាំ ប៉ុន្មានខែដែរយាយ?

ខ៖ អីយ៉ា អីយ៉ាគ្រាន់បើដែរណាចៅឡើងកូន៥ណាចៅ ទៅឡើងកូន៥ណា កើតមីបងកើតនៅណងចាន់ឆ្នាំរកា ឆ្នាំរកា ចរ កោរ ជូត ឆ្លូវ ខាល ថោះរ រោង ម្សាញ់ មមី មមែ វកនៅ១៧ឆ្នាំ ១៨ឆ្នាំ។

ក៖ នៅជុំរុំ១៧ឆ្នាំ?

ខ៖ ១៧ឆ្នាំ ចុះកូនឡើង៥ចៅ ១៧ឆ្នាំ នៅជុំរុំបានតែ១៦ទេ ១៦ឆ្នាំទេនៅណងចាន់ ណងចាន់ស្វាយនិមិត្តនេះណាណឹងជាងមួយឆ្នាំបានបញ្ជូនទៅ។

ក៖ ចុះយាយអាចប្រាប់បន្តិចបានទេថាការរស់នៅក្នុងជុំរុំគេណឹងយ៉ាងម៉េចដែរយាយ?

ខ៖ អីយ៉ា គេបើកអង្ករឲ្យយើងណាចៅ អារ៉ូប៉ែវាបើកឲ្យអ្នកកាន់កាប់ណា គេបើអង្ករឲ្យយើងក្នុងមួយនាក់វាមួយប៉ាវ មួយប៉ាវចែកជា២ មួយប៉ាវនោះវា៥០គីឡូម្នាក់នោះ មួយប៉ាវ១០០គីឡូអាបា៉វឆ្នូវណាចៅ១០០គីឡូ២នាក់។

ក៖ ចឹងម្នាក់៥០គីឡូ?

ខ៖ ៥០គីឡូ ត្រីខ ត្រីខមួយកេស ខ្លាញ់នោះអាតុងៗគេប៉ុនៗណេះនេះអារូបមាន់នោះ បានមួយកាតុងៗណឹងឯងកាតុងប៉ុនៗនេះ ណឹងនៅជុំរុំសាយប៊ី នៅជុំរុំណងចាន់ អូយ និយាយដើរដើរដល់ករហើយចៅ និយាយជាតិជាដើរគ្មានអ្នកណាដល់យាយទេដើរហួស បងៗគេគ្មានអ្នកណាគេស្គាល់មានតែយាយណឹងឯងជើងវែង។

ក៖ ចុះខ្ញុំលឺថាភាគច្រើនអ្នកជុំរុំគេមាន គេទៅនៅស្រុកគេទេយាយ?

ខ៖ សហរដ្ឋ ណឹងហៅសហរដ្ឋ យាយទៅដែរតើចៅ។

ក៖ យាយប្រាប់តិចមើលម៉េចដែរ?

ខ៖ យាយទៅដែរតើចៅ ទៅដែរចាំមើលយាយអញ្ចេះ គេឲ្យយើងនិន្នាការគេថាប្តីធ្វើអី និន្នាការអីស្វាត្រានកាលលន់ នល់ស្វាយត្រានណា ស្វាយត្រានយើងការពារខ្មែរក្រហមណឹងឯង ដល់ស្វាយត្រានទៅ យើងជាប់និន្នាការនោះឯងទៅគេសួរថាយើងនេះ ប្តីធ្វើអីថាបានធ្វើស្វាយត្រានដែរ ថាធ្វើ ធ្វើគេកត់នាមត្រកូលអីចេះគេកត់ណា ជុំ ជនអីអញ្ចេះៗអាយុប៉ុន្មានបុណ្ណាទៅប្រាប់គេទៅ ដល់ថ្ងៃមួយនោះគេថា អញ្ចឹងទៅសហរដ្ឋ អីយ៉ាសហរដ្ឋទៅឯណាអីចេះដែរអញរួចកូននៅឯណេះទាំងអស់ កូនទាំង៥ណឹងនៅនេះទាំងអស់ដាច់ចិត្តទៅចោលកូនដែរបើអត់ពីប្តីហើយកូនអត់ទៀត ដាច់ចិត្តដែរ ជិតដល់ថ្ងៃមួយនោះឯងគេបើកអង្ករគេពួកនោះគេមក គេថាមានឈ្មោះគេហៅឡើងឡាន យាយមានសំពត់មួយចង្កេះច្រេះនិងច្រមុះគេមួយនេះគៀបនិងក្លៀកចេះឯងកន្សែងមួយទទូ ចៅអើយចៅឡើងឡានទៅក៏ថានោះគាត់និយាយ កុំអីត្រូវឡើងឡាននោះដល់ណាដល់ណីបាត់ហើយតែតានោះថា យាយអើយយាយអង្គុយៗអញ្ចេះ អស់ពីសម័យអាពតទៅហើយមកដល់មកអញ្ចេះហើយតិចយកឯងទៅចាក់ត្រង់ណាទេ យាយនឹកឃើញអរអញ ប្តីអស់ហើយ កូន២ ៣ ៤ ៥ មិនដឹងជាម៉ែទៅងាប់ឯណាឆ្អឹងនៅឯណាមិនកើតទេ យើងឡើងបានដល់ចុះវិញវាអត់ឲ្យចុះទេ វាមនុស្សមិនទាន់គ្រប់គ្នាគេមិនទាន់ចេញ អាណឹងទៅខាវដាងឡានណឹងវាចេញទៅខាវដាង វាឡើងកប៉ាល់នៅខាវដាងទៅសហរដ្ឋ ចៅអើយយាយនេះវាតក់ក្រហល់ តក់ក្រហល់កុំអីវាទៅបានទៅសហរដ្ឋនិងគេបាត់ហើយ ឈាមយើងមិនថ្លៃ ឈាមមិនអណ្តែត ឈាមកម្ម មានអីលូកក្បាលទៅនិងបង្កាន់ឡានណឹងអីយ៉ាអញទៅរូចតើ ចេញភ្លាមបើកទ្វារឡានចេញ គេរវល់តែវ៉ល់មនុស្សបើកអង្ករវ៉ែ ព្រុយដើរព្រុយ មានសម្បតិ្តអីមានសំពត់មួយកៀកនិងក្លៀកណឹង ទៅឈរនៅផ្ទះចេះមើល ឡាននោះចេញនៅ នៅទៅទៀតឈរលាក់ខ្លួនកុំឲ្យគេឃើញ យាយឡើងហើយណាចៅយាយឡើងឡានមិនបានទៅនិងគេវាសនាមិនមានចៅ បើវាសនាមាននោះដល់សហរដ្ឋនិងគេបាត់ហើយ នេះយាយនេះ នឹកឃើញអស់ប្តីហើយអស់កូនទៀតវង្វេងវាលទៅត្រង់ណាមកត្រង់ណី បង់គំនិបង់មាយាទ។

ក៖ ចុះបើគិតមកដល់សព្វថ្ងៃណឹងយាយស្តាយទេដែលយាយអត់បានទៅអាមេរិក
ណឹង?

ខ៖ ចុះស្តាយមិនដឹងថាម៉េចបើហួសពេល ចៅអើយស្តាយវាស្តាយហើយតែហួសពេលទៅហើយ កាលនោះអញទៅនិងគេបាត់ទៅមានអី ប៉ុនទៅនេះមិនដឹងអា៥ ៦នាក់នៅនេះមិនដឹងជាវាវេទនាយ៉ាងណា បើនៅគិតអញ្ចុះឯងណាចៅបានវាទៅមិនរួចនោះ។

ក៖ យាយមានធ្លាប់ប្រកបអាជីវកម្មលក្ខណៈគ្រួសារអីទេយាយដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេ?

ខ៖ ទេ មិនដែល អត់ដែលចិញ្ចឹម។

ក៖ ចឹងយាយអាចប្រាប់បានទេថាពេលវេលាណាមួយក្នុងជីវិតរបស់យាយដែលជាពេលយាយសប្បាយចិត្តជាងគេបំផុតដែរយាយ?

ខ៖ អឺចៅ អារឿងសប្បាយនោះគ្មានពេលចៅ ពិបាកអារឿងសប្បាយឲ្យថាអញសប្បាយចិត្ត សប្បាយអញ្ចេះបើសប្បាយ សប្បាយអញ្ចេះថា បើឃើញកូនឃើញក្មួយអីមកអ៊ូអ៉ែចេះសប្បាយចិត្តណាស់បានជួបជុំគ្នា តែបាត់គេទៅអស់ក៏កើតទុក្ខទៀតទៅណា ស្មាលណាគេមក ស្មាលណាគេទៅអីចឹងទៅ វាគ្រាន់តែប៉ុណ្ណោះឯង និយាយទៅនៅជាមួយសាវ៉ន ជាមួយកាពៅនោះដែរតើ ទៅនៅឡើងមួយឆ្នាំជាងនោះ ជាមួួយអាសង្ហារចិញ្ចឹមត្រី ផ្ទះហ៊ុន សែននៅបណ្តោយខ្ញុំតើ ខ្ញុំនៅនិងព្រែកហូរ តាខ្មៅចិញ្ចឹមត្រីចញ្ចឹមអី ទៅមើលពពែឲ្យអាង៉ា អាទុំ វិបុលនោះ។

ក៖ បាទយាយ ចុះតាំងពីក្មេងមកដល់ឥឡូវតើជីវិតយាយមានការផ្លាស់ប្តូរអ្វីខ្លះដែរយាយ?

ខ៖ អឺផ្លាស់ប្តរូបានមួយ បានមួយគេឧបត្ថមណាចៅ កូនមួយបានមីស្រីមួយ គ្រាន់នេះទៅមួយខែគេឲ្យ ២០រៀល ៣០រៀលទៅណាចៅបានមួយប៉ុណ្ណោះឯង ថ្ងៃណាគេឲ្យក៏ឲ្យថ្ងៃណាគេមិនឲ្យក៏អត់។

ក៖ ចុះយាយកាលពីនៅក្មេងអីយាយធ្លាប់មានក្តីស្រម៉ៃថាធំឡើងចង់ធ្វើអ្វីទេយាយ?

ខ៖ ចៅអើយគ្មានពេលទេ មានពេលទំនេរថាធ្វើអីទេចៅ គ្មានពេល អត់មានពេល មានពេលតែព្រឹកឡើងក៏ឆ្អើរត្រី ព្រឹកឡើងទៅធ្វើប្រហុក ព្រឹកឡើងក៏ដាំបាយ បាយនុយត្រីស៊ី គិតតែប៉ុណ្ណោះឯងគ្មាននឹកឃើញស្រម៉ៃថា ទៅធ្វើអីបើយើងក្រយើងមិនមានអី គ្មានស្រម៉ៃថាអរអញអត់បានទៅធ្វើអី ប្រាក់ច្រើនឲ្យបានដូចគេដូចឯងទៅស្រម៉ៃថាម៉េចបើខ្លួនឯងក្រ មានតែព្រឹកឡើងឆ្អើរត្រី លក់កំភ្លៀញ ធ្វើប្រហុក បាយត្រី ស្ងោរគ្រាប់ពោតបោចឲ្យត្រីស៊ី មានតែអញ្ចុះឯងចៅគ្មានពេល គ្មានពេលសប្បាយទេយាយនេះ គ្មានពេលថាសប្បាយនិងគេ។

ក៖ ចឹងមកទាក់ទងជាមួយចំណង់ចំណូលចិត្តយាយម្តង តើយាយចូលចិត្តពិសារម្ហូបណាជាងគេដែរតាំងពីក្មេងដល់ឥឡូវ?

ខ៖ អីយ៉ា ម្ហូប ចៅអើយចៅខ្លួនឯងនេះ អារឿងត្រីអាំងគឺមិនចោលទេសព្វថ្ងៃក៏នៅតែត្រីអាំងនោះឯង បានតែត្រីប៉ុនមេដៃ ប៉ុនមេជើងក៏ទៅបានស៊ី អារឿងចំណូលអាំងជាងគេបំផុតអាណឹងម្ហូប។

ក៖ ចូលចិត្តត្រីអាំងជាងគេ?

ខ៖ ចាស។

ក៖ បាទ ចុះយាយមានចូលចិត្តស្តាប់បទចម្រៀងអីទេកាលពីក្មេងអី?

ខ៖ អូយ! ចៅអើយគ្មានពេលស្តាប់ទេ អត់មានពេលឲ្យទំនេរឲ្យវាទៅជាស្តាប់រឿងនេះ ស្តាប់ៗនិងគេដែរប៉ុនគេបើកវិទ្យុនោះក៏ស្តាប់និងគេទៅប៉ុនដៃនេះ គ្មានបានពេលថា
ស្តាប់ឲ្យវាច្បាស់លាស់ថាអរ ទៅត្រង់នេះទៅត្រង់នៅអីត្រង់ណា អត់មានពេល មានពេលតែញាប់ស្អេចដៃ។

ក៖ បាទ ចុះយាយមានចេះលេងឧបករណតន្ត្រីអីទេយាយ?

ខ៖ ចៅអើយចៅ កុំទៅសួរល្ងង់១០ ១០ហើយល្ងង់ មិនចេះទេចៅអើយចៅ។

ក៖ ចុះកូនចៅក្នុងផ្ទះអីមានអ្នកណាចេះលេងតន្ត្រីទេយាយ?

ខ៖ អត់មានទេអត់ អត់មានសោះ។

ក៖ ចុះមកដល់សព្វថ្ងៃនេះយាយមានកូនទាំងអសនិងចៅទាំងអស់ប៉ុន្មាននាក់ដែរយាយ?

ខ៖ អីយ៉ាចៅ រាប់ទាំងចៅតួតចៅអីផងងាប់ហើយចៅអើយ មិនចេះតិចទេ មើលចៅបង្កើតមើល មីគ្រាន់ មីគ្រាន់៥ មីក្រេន៤ ៩ មីស្សែម៣ អូចង់ប្រហែល៣០ ៤០នាក់ដឹងគ្រាន់តែចៅ មើលអាចៅតួតនេះល្ងកល្ងង់ អូយ!ចៅអើយចៅច្រើនណាស់។

ក៖ បាទយាយ អញ្ចឹងមកដល់ចុងបញ្ចប់នេះតើយាយមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់យាយទេថាតើ ពួកគេគួរតែរស់នៅបែបណា ឬក៏ធ្វើជាមនុស្សបែបណាក្នងសង្គមដែរយាយ?

ខ៖ ចាស មិនដឹងគេរស់របៀបណាទេចៅបើយើងមិនដែលបានណែនាំគេថា មាត់ៗមិនដឹងជាគេយកចិត្តទុកដាក់និងយើងមិនយកចៅអើយ។

ក៖ ចុះយាយមានអ្វីចង់ទូន្មានឬក៏ចង់ណែនាំគាត់ឥឡូវទេ?

ខ៖ ណែនាំគេ គេមិនដែលនៅជាមួយយើងផងគេទៅបាត់ៗ។

ក៖ ចុះឧទាហរណ៍ថាពួកគាត់នៅនេះ តើយាយនឹងទូន្មានទៅកាន់ពួកគេម៉េចខ្លះយាយ?

ខ៖ ថាកូនអើយឲ្យធ្វើតែអំពើល្អកុំឲ្យអំពើឆក់លួចប្លន់អីគេកុំឲ្យសោះ យើងធ្វើតែអំពើល្អទៅទេវតាលោកជួយដឹកនាំពាំយួរយើងដែរ មានតែប៉ុណ្ណោះឯងចៅក៏យាយអត់មានអីទៀតទេយាយ។

ក៖ បាទយាយខ្ញុំសូមអរគុណដល់យាយដែលបានចំណាយពេលវេលសម្ភាន៍ជាមួយខ្ញុំយាយណា ហើយខ្ញុំសូមជូនពរឲ្យយាយមានសុខភាពល្អ មានសំណាល្អ និងមានសុភមង្គលក្នុងក្រុមគ្រួសារយាយណា។

ខ៖ សាធុ សាធុ។